## Pravilnik o izmjenama i dopunama Pravilnika o općim uvjetima za obavljanje telekomunikacijskih usluga

### NN 101/1996 (29.11.1996.), Pravilnik o izmjenama i dopunama Pravilnika o općim uvjetima za obavljanje telekomunikacijskih usluga

# MINISTARSTVO POMORSTVA, PROMETA I VEZA

Na temelju članka 16. stavka 13. Zakona o telekomunikacijama ("Narodne
novine" br. 53/94), ministar pomorstva, prometa i veza donosi

## **PRAVILNIK**

### **O IZMJENAMA I DOPUNAMA PRAVILNIKA O OPĆIM UVJETIMA ZA OBAVLJANJE TELEKOMUNIKACIJSKIH USLUGA**

Članak 1.

U članku 35. stavak 3. u trećem retku Pravilnika o općim uvjetima za
obavljanje telekomunikacijskih usluga ("Narodne novine" 84/94) briše se
točka, dodaje se zarez i riječi: "a tehničko-tehnološki postupak ispitivanja
sukladno tehničko--tehnološkim propisima davatelja usluga."

Članak 2.

U članku 36. Pravilnika o općim uvjetima za obavljanje telekomunikacijskih
usluga stavci 3. i 4. se brišu.

Iza stavka 2. dodaju se novi stavci 3., 4., 5., 6., 7., 8., 9., 10.
i 11. koji glase:

"(3) Pritužbu iz stavka 1. ovog članka pretplatnik može podnijeti u
roku 30 dana od dana primitka računa, ako se radi o novčanom zaduženju.
Ako se radi o tehničkoj smetnji pritužba se može podnijeti kad je smetnja
nastala i u roku 30 dana, od dana kada je smetnja nepravodobno ili površno
otklonjena.

(4) Pretplatnik koji je podnio pritužbu na iznos kojim je zadužen za
obavljene usluge poslje dospijeća računa na naplatu obvezan je platiti,
do konačnog rješenja pritužbe, cijeli iznos prema primljenom računu. Pretplatnik
koji je podnio pisanu pritužbu na iznos kojim je zadužen za obavljene usluge
najkasnije na dan dospijeća računa na naplatu, obvezan je platiti, do konačnog
rješenja pritužbe, neosporeni dio, a najmanje prosječni iznos kojim je
bio zadužen u razdoblju tri mjeseca prije razdoblja na koje se odnosi pritužba.
Ako je podnositelj pritužbe postao pretplatnik prije manje od tri mjeseca
od početka razdoblja na koje se odnosi pritužba pretplatnik plaća neosporni
dio zaduženja, a najmanje prosječni iznos za istu kategoriju pretplatnika
na istoj komutaciji ili skupini priključaka. Ako je ukupan iznos zaduženja
manji od određenog prosječnog iznosa pretplatnik je obvezan platiti ukupno
zaduženje po računu na koji podnosi pritužbu. Neosporni dio zaduženja pretplatnik
je obvezan platiti u roku dospijeća računa na naplatu, a za razliku do
određenog prosječnog iznosa, ako je on veći od neospornog dijela zaduženja,
davatelj usluga izdaje poseban račun nakon primitka pritužbe. Pretplatnik
je obvezan u svojoj pritužbi navesti neosporni dio zaduženja koji plaća
u roku dospijeća računa.

(5) Davatelj usluga mora upoznati korisnike svojih usluga putem računa
za obavljene usluge i na drugi način sa svim bitnim okolnostima za podnošenje
pritužbe, rok i način podnošenja pritužbe, naziv i adresa ureda te broj
telefona i telefaksa kome se može podnijeti pritužba ili dobiti informacija
u svezi s pritužbama, te gdje se može nabaviti obrazac za podnošenje pritužbe
i drugo.

(6) Davatelj usluga mora svojim tehničko-tehnološkim propisom iz stavka
11. ovog članka ustrojiti rješavanje pritužbi svojih korisnika u dva stupnja.

(7) Ako nakon rješenja pritužbe na iznos zaduženja za obavljene usluge
prema odredbi stavka 7. ovog članka, a temeljem konačne odluke na razini
davatelja usluge pretplatnik i nadalje stoji na stajalištu da je iznos
zaduženja po ispostavljenom računu veći od iznosa koji odgovara obavljenim
telekomunikacijskim uslugama, može pokrenuti sudski spor pred mjerodavnim
sudom, sukladno pouci o pravnom lijeku koju je davatelj usluga obvezan
navesti u toj odluci. U slučaju kada pretplatnik pokreće sudski spor u
određenom roku, za konačno rješenje pritužbe u smislu odredbe stavka 4.
ovog članka uzima se pravomoćna sudska odluka.

(8) Davatelj usluga mora voditi u popisu pritužbe iz stavka (1) ovog
članka po vrstama pritužbi i po vrstama usluga prilagođen ustroju davatelja
usluga i ustroju njegove mreže, te mora pohraniti podatke važne za statističku
obradu po vrstama usluga, dijelovima mreže, po razlozima prihvaćanja pritužbi,
te po skupinama smetnji i njihovom trajanju. Dokumentaciju u svezi s provedenim
postupkom rješenja pritužbe pretplatnika davatelj usluga je obvezan čuvati
još godinu dana po konačnosti rješenja.

(9) Davatelj usluga mora, najkasnije u roku 30 dana od dana stupanja
na snagu ovog pravilnika, donijeti tehničko-tehnološki propis, kojim će
propisati jedinstveni tehničko-tehnološki postupak, za ispitivanje opravdanosti
pritužbi iz stavka 2. ovog članka."

Dosadašnji stavci 5. i 6. postaju 12. i 13.

Članak 3.

Ovaj pravilnik stupa na snagu osmi dan nakon objave u "Narodnim novinama".

Ministar
**mr. Željko Lužavec,** v. r.

Pravilnik, NN 101/1996-1973